Diari Oficial de la Generalitat Valenciana


Sumari del DOGV 5026, del 13-06-2005 (2005/6122)

ORDE de 15 de maig de 2005 de la Conselleria de Cultura, Educació i Esport, per la qual s'oferixen ajudes econòmiques individuals per a activitats de formació permanent del professorat.
-----------------------------------------------------------------------------------------------------------------------------------------------------------------------------------------

### Dades del document

Número de DOGV
:   5026

Data del DOGV
:   13-06-2005

Secció del DOGV
:   III. CONVENIS I ACTES - E) CONCESSIÓ DE SUBVENCIONS ADMINISTRATIVES

Número del document
:   2005/6122


Data del document
:   15-05-2005

Organisme emissor
:   Conselleria de Cultura, Educació i Esport

Tipus de document
:   Ordre

Descriptors 

:   * personal docent
    * ajuda pública
    * formació del professorat
    * suport econòmic
    * reciclatge professional

ORDE de 15 de maig de 2005 de la Conselleria de Cultura, Educació i Esport, per la qual s'oferixen ajudes econòmiques individuals per a activitats de formació permanent del professorat. [2005/X6122]
  
La Llei Orgànica 10/2002, de 23 de desembre, de Qualitat de l'Educació, té com un dels seus principis de qualitat el reconeixement de la funció docent com a factor essencial de la qualitat d'educació, i manifesta l'atenció prioritària a la formació i actualització dels docents, i a la seua promoció professional.
  
La Llei Orgànica 10/2002, adés mencionada, assenyala en l'article 59.4 que les Administracions educatives establiran els procediments que permeten la participació del professorat dels centres sostinguts amb fons públics en els plans de formació, així com en els programes d'investigació i innovació.
  
La Llei Orgànica 1/1990, d'Ordenació General del Sistema Educatiu, reconeix la formació permanent del professorat com una responsabilitat ineludible de les administracions educatives, les quals han d'establir els mitjans oportuns per a afavorir-la.
  
La Conselleria de Cultura, Educació i Esport convoca anualment ajudes econòmiques individuals per a fomentar les iniciatives del professorat cap a la seua pròpia formació i recolzar econòmicament la seua participació en activitats de formació que elegisquen lliurement i que es realitzen tant a la Comunitat Valenciana, com a la resta de l'Estat i a l'estranger.
  
Per tot això, d'acord amb les competències que em conferix l'article 35 de la Llei de la Generalitat Valenciana 5/1983, de 30 de desembre, de Govern Valencià.
  
ORDENE
  
Primer
  
1. Es concediran, dins dels límits pressupostaris aprovats amb la dita finalitat, ajudes econòmiques individuals destinades a finançar activitats de formació per al personal docent, personal laboral especialista i funcionaris d'administració especial, que estiguen prestant servicis efectius en centres docents de nivells no universitaris sostinguts amb fons públics en l'àmbit de gestió de la Conselleria de Cultura, Educació i Esport, així com per al personal que exercisca la funció inspectora o que ocupe llocs de treball de naturalesa docent en la relació de llocs de treball de la Conselleria de Cultura, Educació i Esport.
  
2. Les ajudes tindran les modalitats i destinataris per modalitat que consten en les bases de la convocatòria.
  
Segon
  
Aprovar les bases i els models d'instància per què es regix esta convocatòria que s'inclouen com a annexos I i II de la present orde.
  
Tercer
  
El finançament d'esta convocatòria va a càrrec del capítol IV, del programa 27.53.34.101.78, dels pressupostos de la Generalitat Valenciana per a l'any 2005.
  
L'import global màxim destinat a estes ajudes i les línies de subvenció per què es farà efectiu seran els següents:
  
Modalitat: A, B i C
  
Import: 526.675,16 €
  
Línia de subvenció: T0077000
  
Modalitat: D
  
Import: 99.180 €
  
Línia de subvenció: T1311000
  
DISPOSICIONS FINALS
  
Primera
  
Es delega en el director general d'Ensenyament la facultat de concedir o denegar les ajudes i se l'autoritza a dictar les resolucions i instruccions necessàries per al desenrotllament i execució d'esta orde.
  
Segona
  
La present orde produirà efectes des del dia 15 de juny de 2005.
  
Segons establixen els articles 107, 116 i 117 de la Llei de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, Reguladora de la Jurisdicció Contenciosa Administrativa, contra la present orde, que posa fi a la via administrativa, els interessats podran interposar un recurs potestatiu de reposició o bé, directament, un recurs contenciós administratiu, en els terminis i davant els òrgans assenyalats a continuació:
  
- El recurs potestatiu de reposició haurà de ser interposat davant del conseller de Cultura, Educació i Esport en el termini d'un mes a comptar des de l'endemà de la publicació de la present orde en el Diari Oficial de la Generalitat Valenciana.
  
- El recurs contenciós administratiu haurà de ser interposat davant del Tribunal Superior de Justícia de la Comunitat Valenciana en el termini de dos mesos o deu dies, si s'opta per seguir el procediment per a la protecció dels drets fonamentals de la persona, a comptar estos dos des de l'endemà de la publicació de la present orde en el Diari Oficial de la Generalitat Valenciana.
  
València, 15 de maig de 2005
  
El conseller de Cultura, Educació i Esport,
  
ALEJANDRO FONT DE MORA TURÓN
  
Bases de la convocatòria
  
Primera. Objecte de la convocatòria
  
Es convoquen ajudes per a sufragar els gastos totals o parcials d'assistència a jornades, congressos, seminaris o reunions d'índole anàloga, màsters i també de cursos de formació i perfeccionament o per a l'ampliació d'estudis en universitats i centres d'investigació i perfeccionament del professorat, la finalitat dels quals siga l'actualització científica, lingüística, didàctica o metodològica, que tinguen lloc tant a la Comunitat Valenciana com a la resta de l'Estat espanyol o a l'estranger.
  
Segona. Modalitats d'ajudes
  
Es podran sol·licitar les modalitats d'ajudes següents:
  
\* Modalitat A
  
Activitats: jornades, congressos, seminaris, cursos de formació i de perfeccionament i altres activitats de formació.
  
Lloc de realització: Comunitat Valenciana i la resta de l'Estat espanyol.
  
\* Modalitat B
  
Activitats: jornades, congressos, seminaris, màsters, cursos postgrau, cursos de formació i de perfeccionament i altres activitats de formació.
  
Lloc de realització: Estranger.
  
\* Modalitat C
  
Activitats: màsters, cursos postgrau i de doctorat.
  
Lloc de realització: Comunitat Valenciana i la resta de l'Estat espanyol.
  
\* Modalitat D
  
Activitats: estudis acadèmics encaminats a l'obtenció de títols universitaris de 1r i 2n cicle i del grau superior en ensenyances de Règim Especial.
  
Lloc de realització: Comunitat Valenciana i la resta de l'Estat espanyol.
  
Tercera. Condicions de participació
  
Les ajudes es concediran per a activitats que pertanguen a alguna de les modalitats indicades i que hagen sigut realitzades entre l'1 de setembre de 2004 i el 31 d'agost de 2005.
  
1. L'activitat realitzada tindrà una duració mínima de 3 dies o 15 hores lectives per a la modalitat A i de 5 dies o 25 hores lectives en la modalitat B.
  
2. Les ajudes sol·licitades per la modalitat D es concediran exclusivament per a sufragar totalment o parcialment els gastos de matrícula, per al curs acadèmic 2004-2005, de 1r i 2n cicle d'estudis universitaris en universitats tant de la Comunitat Valenciana com de la resta de l'Estat espanyol, i ensenyances de Règim Especial de grau superior.
  
3. Les ajudes sol·licitades per la modalitat C es concediran exclusivament per a sufragar totalment o parcialment els gastos de matrícula, per al curs acadèmic 2004-2005, dels estudis de màsters, cursos postgrau i de doctorat realitzats en universitats, tant de la Comunitat Valenciana com de la resta de l'Estat espanyol.
  
4. Cada sol·licitant només podrà rebre una ajuda de les modalitats A, B o C (model de sol·licitud segons annex I). En cas de sol·licitar més d'una ajuda, es tindrà en compte només la de major quantia.
  
La modalitat D és compatible amb la resta de modalitats i se sol·licitarà per mitjà d'un altre model d'instància (model de sol·licitud segons annex II).
  
5. El fet d'haver rebut una ajuda no implica la concessió de permís dins de l'horari laboral, ni establix el reconeixement de l'activitat de formació per a la seua acreditació i obtenció del complement retributiu.
  
Quarta. Beneficiaris
  
1. Podrà ser beneficiari d'ajudes econòmiques corresponents a les modalitats A, B i C, el personal docent definit en l'article 1.1 d'esta orde.
  
2. Podran ser beneficiaris d'ajudes econòmiques corresponents a la modalitat D, els funcionaris docents que presten servicis efectius en centres públics en l'àmbit de gestió de la Conselleria de Cultura, Educació i Esport.
  
Els beneficiaris hauran de complir el que establix l'article 13 de la Llei 38/2003, de 17 de novembre, General de Subvencions (BOE de 18 de novembre de 2003).
  
Quinta. Requisits dels sol·licitants
  
Podrà sol·licitar estes ajudes tot el personal assenyalat en la base quarta i que complisca les condicions següents:
  
a) No rebre ajuda o beca de qualsevol administració o entitat pública o privada, nacional o internacional per a la cobertura dels gastos de l'activitat de formació que es vol realitzar.
  
b) Presentar la documentació requerida en la base sexta i complir les condicions de participació de la base tercera.
  
L'incompliment d'algun d'estos requisits serà motiu d'exclusió de la convocatòria.
  
Sexta. Documentació
  
Els beneficiaris podran acollir-se en el moment de la presentació de les sol·licituds a l'article 23.3 de la Llei 38/2003, de 17 de novembre, General de Subvencions.
  
Per a formalitzar les sol·licituds es presentarà, junt amb la fotocòpia compulsada del DNI o NIF, la documentació següent:
  
1. Modalitats A, B i C
  
1.1 Instància de sol·licitud original impresa que estarà a disposició dels interessats en les direccions territorials de Cultura, Educació i Esport i en la Unitat d'Informació de la Conselleria de Cultura, Educació i Esport. Els participants únicament podran presentar una instància de sol·licitud.
  
1.2 Per a aquelles activitats de formació que no convoque la Conselleria de Cultura, Educació i Esport, el sol·licitant presentarà l'original o fotocòpia del programa o de la convocatòria de l'activitat realitzada i detallarà els continguts, la duració i el lloc de realització.
  
1.3 Originals o fotocòpies compulsades de les factures, rebuts o documents acreditatius corresponents al pagament dels conceptes següents: inscripció i ensenyances, i/o allotjament.
  
En els casos en què se sol·licite ajuda per desplaçament, només haurà d'adjuntar-se document acreditatiu del gasto de viatge si este no s'haguera realitzat per mitjà de vehicle particular.
  
1.4 Les activitats el període de realització de les quals abrace més d'un curs escolar, la justificació serà dels gastos imputables fins al 31 d'agost de 2005.
  
1.5 Tots els participants hauran d'aportar fotocòpia compulsada del certificat de participació, expedit bé per l'entitat organitzadora de l'activitat o per la Conselleria de Cultura, Educació i Esport, en què conste la duració d'esta i la data d'iniciació i finalització de l'activitat.
  
1.6 Model estandarditzat per a l'aportació de dades bancàries. El titular del compte o llibreta ha de ser el sol·licitant de l'ajuda.
  
2. Modalitat A
  
El personal docent que sol·licite una ajuda individual per esta modalitat i haja realitzat al llarg del curs escolar 2004-05 diversos cursos de perfeccionament en els Centres de Formació, Innovació i Recursos Educatius de la Comunitat Valenciana (CEFIRE), podrà sol·licitar una ajuda que arreplegue els gastos globals produïts. Per a això adjuntarà còpia de les activitats i en la casella de ?denominació de l'activitat?, especificarà ?diverses activitats adjuntes- i en la casella ?codi d'organisme- posarà ?01?.
  
3. Modalitat B
  
El personal docent que sol·licite una ajuda individual per esta modalitat haurà d'aportar a més dels documents sol·licitats en l'apartat 1 d'este punt:
  
- Document bancari de conversió de la moneda utilitzada a l'euro en el moment del pagament de l'activitat a realitzar, sempre que l'activitat no s'haja realitzat en algun dels països europeus integrats en la denominada ?zona euro?.
  
- Traducció dels documents requerits al castellà o valencià.
  
4. Modalitat C
  
El certificat de participació requerit en esta modalitat correspondrà a l'acta final amb expressió de les notes finals i nombre de crèdits cursats i serà expedit per les universitats o altres organismes competents en les matèries cursades.
  
5. Modalitat D
  
5.1 Instància de sol·licitud original impresa, que estarà a disposició dels interessats en les direccions territorials de Cultura, Educació i Esport, i en la Unitat d'Informació de la Conselleria de Cultura, Educació i Esport.
  
5.2 Model estandarditzat per a l'aportació de dades bancàries. El titular del compte o llibreta ha de ser el sol·licitant de l'ajuda.
  
5.3 Original o fotocòpia compulsada del rebut o certificat que acredite el pagament total de la matrícula.
  
Sèptima. Termini i formalització de les sol·licituds
  
1. Les sol·licituds, juntament amb la documentació corresponent, es presentaran, preferentment, en el Registre General de les direccions territorials de Cultura, Educació i Esport. També es podran presentar en les oficines de Correus, sempre que siga en sobre obert i seguint el procediment establit en l'article 31 del Reial Decret 1.829/1999, de 3 de desembre, pel qual s'aprova el reglament que regula la prestació de servicis postals (BOE de 31 de desembre de 1999).
  
En tot cas, les sol·licituds es dirigiran a la direcció territorial de Cultura, Educació i Esport que corresponga segons el lloc de treball del sol·licitant.
  
2. La presentació de sol·licituds s'efectuarà en els terminis següents:
  
2.1 Per a la modalitat D
  
El termini de presentació serà des del dia 15 de juny de 2005 fins al dia 30 de juny de 2005.
  
Quan l'últim dia del termini siga inhàbil, s'entendrà prorrogat al primer dia hàbil següent.
  
2.2 Per a les modalitats A, B i C
  
El termini de presentació serà des del dia 15 de juny fins al dia 31 d'agost de 2005.
  
Quan l'últim dia del termini siga inhàbil, s'entendrà prorrogat al primer dia hàbil següent.
  
Octava. Tramitació per part de les direccions territorials de Cultura, Educació i Esport
  
En compliment de l'article 71.1 de la Llei de Règim Jurídic de les Administracions Públiques i del Procediment Administratiu Comú, si després de la recepció de la instància i la documentació adjunta s'observara que falta documentació o dades essencials per a la resolució de l'expedient, la Direcció Territorial de Cultura, Educació i Esport corresponent els reclamarà, per correu certificat i amb justificant de recepció, a l'interessat perquè, en un termini de deu dies, esmene la falta o acompanye els documents preceptius, amb indicació que, si no ho fa, es tindrà per desistit de la seua petició, prèvia resolució que haurà de ser dictada en els termes previstos en l'article 42.1 d'eixa Llei.
  
Novena. Comissió de selecció
  
La selecció de les sol·licituds, la realitzarà una comissió presidida pel director general d'Ensenyament o persona que delegue i constituïda per:
  
El cap del Servici de Formació del Professorat.
  
Els subdirectors d'Educació de les direccions territorials de Cultura, Educació i Esport o un representant seu designat pel director territorial.
  
Un inspector d'Educació que haja format part d'alguna de les comissions d'avaluació territorials, designat pel director general d'Ensenyament.
  
Un assessor de Centre de Formació, Innovació i Recursos Educatius (CEFIRE) d'entre els que hagen format part d'alguna de les comissions territorials d'avaluació, designat pel director general d'Ensenyament.
  
Actuarà com a secretari, amb veu però sense vot, un funcionari/ària de la Direcció General d'Ensenyament designat pel director general d'Ensenyament.
  
A les reunions de la comissió de selecció podrà assistir, amb veu però sense vot, un representant de cada un dels sindicats que formen part de la Mesa Sindical Sectorial d'Educació.
  
La comissió de selecció tindrà facultats per a resoldre tots els dubtes que puguen aparéixer en la interpretació de les bases i la possibilitat d'entrevistar els sol·licitants si ho estima oportú.
  
La comissió de selecció disposarà la constitució de comissions de valoració territorials, a l'efecte de valorar les instàncies de sol·licitud. Estes comissions estaran formades, en cada una de les direccions territorials, pels membres següents:
  
Com a president de la comissió de valoració el subdirector territorial d'Educació o un representant de la Direcció Territorial designat pel director territorial.
  
Un inspector d'Educació, designat pel director territorial de Cultura, Educació i Esport.
  
Tres assessors de CEFIRE, designats pel director territorial de Cultura, Educació i Esport.
  
Actuarà com a secretari, amb veu però sense vot, un funcionari de la Direcció Territorial de Cultura, Educació i Esport, designat pel director territorial.
  
A les reunions de la comissió d'avaluació territorial podrà assistir, amb veu però sense vot, un representant de cada un dels sindicats que formen part de la Mesa Sindical Sectorial d'Educació.
  
Les citades comissions ajustaran la seua actuació al que disposen els articles 22 i següents de la Llei de Règim Jurídic de les Administracions Públiques i del Procediment Administratiu Comú.
  
Deu. Criteris de selecció
  
1. Activitats de la modalitat A, B i C
  
Les sol·licituds seran seleccionades d'acord amb els criteris que es prioritzen a continuació:
  
- Activitats de formació transversals i aquelles que estiguen relacionades amb l'etapa, cicle, àrea, especialitat o amb la funció que exercisca en el centre, unitat o servici de treball del sol·licitant.
  
- Activitats de formació en l'ús de tecnologies de la informació i de la comunicació i en idiomes estrangers.
  
- Altres activitats de formació.
  
2. Activitats de la modalitat D
  
Es consideraran, per a compensar el cost de matricula, totes les sol·licituds presentades pels funcionaris docents dependents de la Conselleria de Cultura, Educació i Esport que estiguen prestant servicis efectius durant el curs escolar 2004-2005.
  
Onze. Quantia de les ajudes
  
Les comissions territorials de valoració estudiaran les sol·licituds per cada una de les modalitats oferides, tenint en compte els criteris de selecció establits en la base deu, el compliment dels requisits exigits als participants en les bases tercera, quarta i quinta, i la justificació de gastos presentats. Una vegada realitzat l'estudi de les sol·licituds, la comissió de selecció, atenent les disponibilitats pressupostàries, proposarà la quantia de les ajudes individualment.
  
En les modalitats A i B es valoraran els gastos que corresponguen a inscripció i ensenyança, necessitat de desplaçament i/o allotjament en el lloc de celebració de l'activitat. Si s'utilitza vehicle propi es comptabilitzarà la distància més curta al lloc de realització de l'activitat, prenent com a referència el domicili o el centre de destinació del participant.
  
En cas de sol·licitar ajuda per més d'una modalitat A, B i/o C, només es podrà concedir, si és seleccionada, l'ajuda de major quantia. En la modalitat D únicament es podrà concedir, al seu torn, una ajuda.
  
En les modalitats C i D, es tindrà com a criteri de referència en la proposta de concessió d'ajuda l'import de la matrícula.
  
Les quanties de les ajudes no podran ser superiors a les quantitats següents:
  
Modalitat A - 660 €
  
Modalitat B - 900 €
  
Modalitat C - 750 €
  
Modalitat D - 750 €
  
La Comissió de Valoració podrà, no obstant això, modificar estes quantitats per a una millor redistribució del pressupost, que redunde sempre en benefici dels interessats. En qualsevol cas, l'import de les ajudes que es concedisquen no podrà ser de tal quantia que supere el cost de l'activitat realitzada pel beneficiari/ària.
  
Seran desestimades les sol·licituds d'ajuda que comporten gastos inferiors a la quantitat de 90 €.
  
Dotze. Calendari de resolucions
  
La comissió de selecció, una vegada avaluats els informes remesos per les comissions de valoració territorials, elevarà el corresponent informe preceptiu davant de la Direcció General d'Ensenyament, al qual adjuntarà la proposta provisional de resolució d'ajudes concedides i denegades i la publicarà en el tauler d'anuncis de la Conselleria de Cultura, Educació i Esport, en el de les direccions territorials de Cultura, Educació i Esport, en el dels CEFIRE i en Internet, en la següent adreça http://www.cult.gva.es/sfpt. La proposta provisional de la modalitat D es farà pública en el mes de setembre i la de les modalitats A, B i C en el mes de novembre, i hi haurà un termini de 10 dies hàbils per a formular al·legacions davant de la comissió de selecció. Estes al·legacions es presentaran en el registre de les direccions territorials de Cultura, Educació i Esport.
  
Transcorregut este termini, una vegada estudiades i, si correspon, ateses estes al·legacions, la comissió de selecció formularà, en la dates indicades en esta base, davant de la Direcció General d'Ensenyament, un informe final al qual s'adjuntarà la proposta de resolució definitiva de concessió o denegació d'ajudes. El director general d'Ensenyament resoldrà la convocatòria per delegació del conseller.
  
Les resolucions definitives de la Direcció General d'Ensenyament, per delegació del conseller de Cultura, Educació i Esport, seran publicades en el Diari Oficial de la Generalitat Valenciana, en el mes d'octubre de 2005 per a la modalitat D i abans del 15 de desembre de 2005 per a les modalitats A, B i C, i contindran la relació de beneficiaris amb l'import de les ajudes concedides i la relació de sol·licituds d'ajudes desestimades indicant el motiu de desestimació.
  
A efectes del que s'establix en l'article 42.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, en la nova redacció donada per la Llei 4/ 1999, de 13 de gener i del que establix l'article 25 de la Llei 38/2003, de 17 de novembre, General de Subvencions, s'informa que:
  
- El termini màxim per a resoldre la present convocatòria serà de 6 mesos, des de la data d'efectes de la convocatòria, sense perjuí del que preveu l'article 42.5 de la Llei 30/1992, anteriorment citada.
  
- L'efecte que produiria el silenci administratiu, si transcorreguera el termini màxim sense que s'haja dictat i notificat la resolució corresponent, seria desestimatori de les sol·licituds.
  
Tretze. Renúncies
  
Una vegada publicada la resolució provisional s'obrirà un termini de 10 dies hàbils per a presentar la renúncia a la concessió de l'ajuda davant de la comissió seleccionadora. Estes renúncies es presentaran en el registre de les direccions territorials de Cultura, Educació i Esport.
  
Catorze. Percepció de les ajudes
  
Tota alteració en les condicions que es tenen en compte per a la concessió de l'ajuda i, en tot cas, l'obtenció concurrent de subvencions o ajudes atorgades per altres administracions o entitats públiques o privades, podrà ocasionar la modificació de la resolució de la concessió. També correspondrà la modificació de la resolució de la concessió, el reintegrament de l'excés que corresponga i el pagament de l'interés de demora des del moment del pagament de l'ajuda, quan el seu import siga de tal quantia que, aïlladament o en concurrència amb altres subvencions o ajudes de les Administracions públiques o d'altres entitats públiques o privades, nacionals o estrangeres, supere el cost de l'activitat realitzada pel beneficiari/ària.
  
Així mateix, seran causes de reintegrament de les quantitats percebudes les previstes en l'article 47.9 del Text Refós de la Llei d'Hisenda Pública de la Generalitat Valenciana i les previstes en els articles 14 i 37 de la Llei 38/2003, de 17 de novembre, General de Subvencions.